บลจ.มั่นใจ100%หลังฟังสุเทพแจงแผนรับมือม็อบ
นายกสมาคมบริษัทหลักทรัพย์จัดการลงทุนเผยมั่นใจ100% หลังฟังสุเทพชี้แจงแผนคุมสถานการณ์ก่อนตัดสินคดียึดทรัพย์
17 ก.พ. 2553

นายกสมาคมบริษัทหลักทรัพย์จัดการลงทุนเผยมั่นใจ100% หลังฟังสุเทพชี้แจงแผนคุมสถานการณ์ก่อนตัดสินคดียึดทรัพย์



วรวรรณ ธาราภูมิ
นางวรวรรณ ธาราภูมิ กรรมการผู้จัดการ บริษัทหลักทรัพย์จัดการลงทุน บัวหลวง และในฐานะนายกสมาคมบริษัทหลักทรัพย์จัดการลงทุน เปิดเผยภายหลังได้เข้าพบนายสุเทพ เทือกสุบรรณ รองนายกรัฐมนตรี และนายกรณ์ จาติกวณิช รัฐมนตรีว่าการกระทรวงการคลัง โดยมีบล.ภัทรเป็นแกนนำในการพาบลจ.กว่า 20 แห่งเข้าพบ ซึ่งทางรัฐบาลได้ชี้แจงแนวทางการป้องกันของเหตุการณ์และการแก้ไขสถานการณ์ที่ไม่ทำให้นำไปสู่ความรุนแรง หลังจากที่คุยกันเดิมทีมีคำถาม 20 ข้อ แต่เมื่อได้รับฟัง มีความมั่นใจเต็ม 100% ว่ารัฐบาลจะสามารถดูแลสถานการณ์ที่เกิดขึ้นได้ และไม่มีความกังวลเหมือนก่อนหน้านี้
 “ความมั่นใจที่เกิดขึ้น หลังจากรับฟังแผนของรัฐบาลที่เตรียมรับ แสดงว่ารัฐไม่มีความประมาทและมีข้อมูลเชิงลึกในการแก้ไขปัญหาสถานการณ์ที่อยู่ในกรอบของกฎหมายทำให้รู้สึกสบายใจในฐานะนักลงทุนมากขึ้น”
ปัจจุบันไม่พบว่ามีผู้ถือหน่วยถอนการลงทุนในหน่วยลงทุนอย่างมีนัยสำคัญ เพราะต้นปีจนถึงขณะนี้มีไม่ถึง 1% ของกองทุนของบลจ.บัวหลวง 
“สิ่งที่กังวลที่สุด คือ การปะทะกันจนก่อความรุนแรง เพราะไม่เป็นผลดีต่อฝ่ายใดเลย แต่เชื่อว่าอาจจะไม่รุนแรงเหมือนเหตุการณ์ที่เคยเกิดขึ้น และ ยืนยันว่านักลงทุนมั่นใจ เพราะถ้าไม่มั่นใจจริงๆก็คงไม่กล้าออกมาพูดแบบนี้” นายกสมาคม บลจ. กล่าว  
ด้านนายกรณ์ จาติกวณิช รมว.คลัง กล่าวว่า ฝ่ายตัวแทนภาคเอกชนได้สอบถามถึงสถานการณ์ทางการเมือง ซึ่งนายสุเทพได้ชี้แจงถึงมาตรการป้องกัน และประเมินสถานการณ์ด้วยข้อมูลเชิงลึก ซึ่งตนได้บอกต่อนายสุเทพในที่ประชุมด้วยว่า ผู้บริหารภาคเอกชนไม่อ่อนไหวง่ายอยู่แล้วต่อข่าวลือต่างๆ เพราะมีประสบการณ์จากเหตุการร์ในปีที่แล้ว 
"ภาคเอกชนยืนยันว่ามั่นใจในมาตรการป้องกันของรัฐบาล ขณะเดียวกันนายสุเทพได้ฝากให้ภาคเอกชนทุกฝ่ายได้มีส่วนร่วม ในการดูแลความสงบของบ้านเมือง"นายกรณ์กล่าว 
นายกรณ์กล่าวอีกว่า เดิมตัวแทนภาคเอกชนได้เตรียมตั้งคำถามไว้ถึง 15 คำถาม แต่หลังจากฟังการบรรยายของนายสุเทพก็มีคำถามเหลือเพียง 2 คำถามได้แก่ ประเด็นข่าวลือปฏิวัติ และข่าวลือความขัดแย้งในพรรคร่วมรัฐบาล ซึ่งนายสุเทพก็ได้ชี้แจงครบทุกด้าน
ส่วนคำถามที่มีต่อรมว.คลังนั้นคือเรื่องมาตรการดูแลสถาบันการเงิน ซึ่งก็ได้ชี้แจงไปแล้ว และภาคเอกชนก็มีความมั่นใจ